Eigil Andersen (SF), 2010-06-01:
Det her er en sag, som er et eksempel på, at regeringen ofte optræder meget amatøragtigt.
Ministrene arbejder ikke sammen som et hold.
Jeg ved ikke, om det er, fordi regeringen er ved at gå i opløsning, men man kan i hvert fald konstatere, at det her i over et år har været et fælles problem for beskæftigelsesministeren, forsvarsministeren og finansministeren.
Der har f.eks. indimellem været skænderier mellem beskæftigelsesministeren og forsvarsministeren om, hvis område det egentlig er.
Hvis man udgjorde hold, som vi kunne have en formodning om at en regeringen skulle gøre, ville man selvfølgelig have sat sig sammen og fundet en løsning på det her problem.
Det amatøragtige ligger i, at det har man ikke gjort, selv om man har haft lang tid til det, sådan som Dansk Folkepartis ordfører også har beskrevet det.
Vi har alle sammen i samfundet en interesse i, at ildebrande bliver slukket, at der ikke går ejendomme og menneskeliv tabt på grund af ildebrande.
Vi kan ikke i alle dele af landet have fuldtidsbrandmænd, og derfor er der deltidsbrandmænd i mange tyndtbefolkede områder.
Her er det så, at regeringen for et års tid siden har forringet dagpengereglerne for supplerende dagpenge, så man i dag kun kan få supplerende dagpenge i 30 uger inden for 2 år.
I takt med, at arbejdsløsheden har været stigende, ikke mindst i tyndtbefolkede egne, hvor mange industriarbejdspladser forsvinder, er det blevet et voksende problem, at der er deltidsbrandmænd, som har mistet deres hovederhverv og derfor ryger ind i det her problem med de supplerende dagpenge.
Derfor ender det så med, at de som arbejdsløse må sige farvel til deres deltidsbrandmandsjob.
Det eneste naturlige ville have været, at regeringen havde sagt til sig selv, at der af samfundsmæssige hensyn måtte laves en undtagelse for deltidsbrandmænd vedrørende de supplerende dagpenge.
Det havde været den eneste rigtige løsning.
Men regeringen er desværre for stivnakket til at vælge den løsning.
Det er meget beklageligt.
Den næstbedste løsning er så det forslag, som er fremsat af Socialdemokratiet, om at bruge en vederlagsmodel, så reglerne om supplerende dagpenge ikke gælder.
Det problem, der blev anført vedrørende lønmodtagernes rettigheder i forbindelse med vederlag, er naturligvis et problem, man kan løse, hvis viljen er til stede, og hvis man sætter sig ned og prøver at arbejde sig ud af det.
Men problemet er, at viljen ikke er til stede, ligesom den heller ikke har været til stede for at få det her problem løst.
Som sagt ville den bedste løsning have været, at man sagde, at der her er en undtagelse fra reglerne om de supplerende dagpenge.
Hvad er konklusionen på det her?
Den er, at regeringen siger nej, nej og atter nej.
Det er meget ukonstruktivt.
Den siger ikke ja til noget.
Regeringen har så nu en plan om at ville mødes med de kommunale beredskabschefer og snakke om tingene.
Det er selvfølgelig altid klogt at gøre det, men man kan da undre sig over, hvorfor regeringen ikke satte det i gang for et år siden, da regeringen selv påførte sig det her problem ved at ændre reglerne for supplerende dagpenge.
Det går alt for langsomt, og ingen aner, om der kommer en løsning ud af det, som regeringen nu gør sammen med de kommunale beredskabschefer.
Dansk Folkeparti har kritiseret regeringen voldsomt i den her sag.
Det har de delvist også gjort i dag.
Men nu giver de så regeringen en tredje og sidste chance.
Det må så være Dansk Folkepartis sag, men i forhold til det problem, som vi her behandler, nemlig muligheden for at få slukket ildebrandene i Danmark af deltidsbrandmænd, har det i hvert fald intet med sagen at gøre, og derfor må jeg da sige, at jeg er meget skuffet over Dansk Folkepartis holdning til sagen.
Som man kan forstå af det, jeg her har sagt, vil SF stemme for forslaget, som er den næstbedste løsning, når regeringen ikke vil være med til den bedste løsning.